תקציר

המאמר מציג את תוצאות המחקר על ספרייתו האישית של אלברט איינשטיין. הספרייה הועברה בשנת 1987 מפרינסטון לירושלים כהגשמת צוואתו של הפיזיקאי המפורסם, וממוקמת כעת בארכיון איינשטיין, בין כותלי האוניברסיטה העברית. רוב הספרים באוסף של איינשטיין הם בנושאים שאינם קשורים לפיסיקה. רבים מהם ניתנו לפרופסור איינשטיין במתנה וכוללים הקדשות מאת מחבריהם. המאמר כולל מידע על המוסדות העיקריים שהיו מעורבים בהעברת הספרייה לירושלים ובארגונה, כגון ארגון ידידי האוניברסיטה העברית בניו יורק (שארגן את העברת הספרים), חברת השידור היפנית (שסיפקה תמיכה כספית לקטלוג), והספרייה הלאומית והאוניברסיטאית (כיום הספרייה הלאומית של ישראל), שעובדיה סיימו את קטלוגם של אוספי הספרייה בשנת 1990. מכיוון שהספרייה הלאומית הופרדה מהספרייה האוניברסיטאית בשנת 2007, הועברו אוספי אלברט איינשטיין למקומם החדש באוניברסיטה העברית בירושלים – ארכיון איינשטיין, הנמצא בקמפוס גבעת רם.